Mediácia je mimosúdna činnosť, pri ktorej osoby zúčastnené na mediácii pomocou mediátora riešia spor, ktorý vznikol z ich zmluvného vzťahu alebo iného právneho vzťahu. Vodítkom je, že mediáciou je možné riešiť každý spor, ktorý je možné platne urovnať vzájomnou dohodou.
Mediáciou môžete riešiť napríklad spory, ktoré vznikli z občianskoprávnych vzťahov, rodinnoprávnych vzťahov, pracovnoprávnych vzťahov, obchodných záväzkových vzťahov. Tiež môžete riešiť svoj spor ako spotrebiteľ alebo spor s cudzím prvkom (cezhraničný).
Je však potrebné myslieť nato, že existujú spory pri ktorých je dohoda pri spore podľa platného práva možná iba ak je schválená súdom. To platí napríklad pri sporoch v súvislosti s úpravou výkonu rodičovských práv a povinností v rámci rozvodového konania, vrátane výšky výživného. Rodičovská dohoda dosiahnutá prostredníctvom mediácie môže byť však v týchto prípadoch efektívnym nástrojom ako napríklad urýchliť veci v rozvodom konaní a upraviť si vzájomné porozvodové fungovanie, práva a povinnosti podľa svojich potrieb a možností, samozrejme so zreteľom na najlepšie záujmy dieťaťa.